Framleiðsla á öruggum , heilnæmum matvælum krefst þess að þau séu framleidd úr góðu hráefni , en ekki síður að fyllsta hreinlætis sé gætt við framleiðslu þeirra . Þrif í matvælaiðnaði eru hins vegar dýr og því mikilvægt að þau gegni sínu hlutverki , án þess að kosta fyrirtækin og umhverfið of mikið . Fyrir nokkrum árum var talsvert rætt um hugmyndafræði er nefnist hreinni framleiðslutækni og var upphaflega komin frá Umhverfisstofnun BNA og gekk út á að draga úr mengun strax á mengunarstað . Þessi hugmyndafræði náði einnig til matvælaiðnaðar , þar sem fyrirtæki reyndu m.a. að nýta hráefnið sem best , minnka rafmagns - og vatnsnotkun og , síðast en ekki síst , draga úr notkun hreinsiefna . Á meðal þess sem matvælafyrirtæki hafa gert til að minnka notkun hreinsiefna er að endurbæta hönnun framleiðslutækja og gera þau þrifavænni , en einnig að rannsaka þá fjölbreyttu flóru örvera sem þrífst í mismunandi matvælavinnslum og útheimtir ólík viðbrögð . Það er ekki magn efnanna sem máli skiptir heldur virkni þeirra . Árið 2005 hófst verkefni á Rf sem kallast Bætt notkun hreinsiefna í fiskiðnaði og lækkun þrifakostnaðar og er áformað að því ljúki síðar á þessu ári . Verkefnið er unnið í samvinnu Rf og Tandurs hf. , sem er fyrirtæki sem sérhæfir sig í þjónustu og ráðgjöf til fyrirtækja og stofnana varðandi hreinlætismál og hreinsiefni . Í verkefninu , sem fjármagnað er af Rf og AVS sjóðnum , er ætlunin að finna leiðir til að auka virkni þrifa í vinnsluumhverfi sjávarafurða , um leið og dregið verður úr notkun hreinsiefna og kostnaði við þrif . Tækjasjóður Rannís styrkti kaup á sérstökum þvottabúnaði í verkefninu , sem nú er búið að setja upp í vinnslusal Sjávarútvegshússins og prófaður var í morgun .